Diari Oficial de la Generalitat Valenciana


Sumari del DOGV 2595, del 28-09-1995 (1995/836267)

ORDRE de 12 de setembre de 1995, de la Conselleria d'Agricultura i Medi Ambient, per la qual es regula la concessió de primes per a fomentar mètodes de producció agrària compatibles amb les exigències de protecció i conservació de determinats espais naturals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/09/12/(2)/dof/vci/html**

### Dades del document

Número de DOGV
:   2595

Data del DOGV
:   28-09-1995

Secció del DOGV
:   DISPOSICIONS GENERALS

Número del document
:   1995/836267


Data del document
:   12-09-1995

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 12 de setembre de 1995, de la Conselleria d'Agricultura i Medi Ambient, per la qual es regula la concessió de primes per a fomentar mètodes de producció agrària compatibles amb les exigències de protecció i conservació de determinats espais naturals de la Comunitat Valenciana.   
En el marc de la reforma de la política agrària comuna, el Reglament 2078/92/CEE estableix un règim d'ajudes destinades a fomentar mètodes de producció agrària compatibles amb la protecció del medi ambient i la protecció dels espais naturals.  
La decisió de la Comissió de les Comunitats Europees de 19 de gener de 1995 aprova el programa nacional per a l'aplicació d'aquest règim d'ajudes a Espanya. En aquest programa s'han fixat les zones en què seran d'aplicació aquestes ajudes, que han estat desenvolupades en els reials decrets 51/1995, de 20 de gener, i 928/1995, de 9 de juny.  
El Reial Decret 928/1995, de 9 de juny, estableix un règim de mesures per fomentar l'ús de mètodes de producció agrària compatibles amb les exigències de protecció del medi ambient i la conservació de l'espai natural a les zones humides espanyoles incloses en la Llista de Zones Humides d'Importància Internacional, especialment com a hàbitats d'aus aquàtiques (Convenció Ramsar) i a les zones d'especial protecció per a les aus (ZEPA).  
Mitjançant aquesta ordre s'instrumenten aquestes ajudes que seran finançades amb fons de la CEE, mitjançant el FEOGA Secció Garantia, del Ministeri d'Agricultura, Pesca i Alimentació i de la Generalitat Valenciana.  
L'objectiu principal d'aquestes ajudes és subvencionar determinades pràctiques que faciliten la conservació dels espais naturals afavorint les activitats tradicionals que han permés la preservació d'aquests. A fi d'estimular aquestes pràctiques, cal compensar les rendes d'aquells que es comprometen a l'execució d'algunes d'aquestes activitats mitjançant les mesures que ací es preveuen.  
Les pràctiques agràries subvencionades s'allisten en aquesta ordre en forma de mesures, i en cada una es defineix l'àmbit d'aplicació que té. Cadascuna d'aquestes mesures reuneix una sèrie de compromisos valorats, el compliment dels quals se subvenciona, i que, sumats, donen la quantia de la prima per unitat de superfície.  
Aquesta convocatòria es fa sense perjudici que en anys successius s'amplien les mesures subvencionades a d'altres incloses en la decisió de la Comissió.  
Per aquesta raó,  
ORDENE  
Article primer. Objecte  
És objecte d'aquesta ordre la convocatòria d'ajudes per a promoure mètodes de producció agrària compatibles amb la conservació de l'espai natural, en forma de mesures voluntàries en determinats espais naturals de la Comunitat Valenciana, mitjançant un compromís mínim de realització de cinc anys, llevat del supòsit d'abandó de terres, en el qual el compromís serà de 20 anys.  
Article segon. Finançament  
Les esmentades ajudes es promouen a l'empara del Reial Decret 2.078/4568 BPW i el Reial Decret 928/1995, de 9 de juny. El finançament es repartirà, en el cas de les convocades per a enguany, a càrrec de la Unió Europea, mitjançant els fons FEOGA G (75%), el Ministeri d'Agricultura, Pesca i Alimentació (12,5%) i la Generalitat Valenciana (12,5%), mitjançant els pressupostos ordinaris de la Conselleria d'Agricultura i Medi Ambient.   
Les ajudes seran finançades a càrrec de la línia 1.731, programa 442.30, per un import global de 480 milions de pessetes, capítol IV, anualitat 95.  
Article tercer. Conveni de col·laboració  
D'acord amb el que preveu el Reial Decret 928/1995, de 9 de juny, es firmarà un conveni de col·laboració entre el Ministeri d'Agricultura, Pesca i Alimentació i la Generalitat Valenciana, on s'inclouran els punts següents:  
1. Les assignacions territorials de la inversió subvencionada; s'hi fixaran les quantitats màximes i les zones on s'aplicaran aquestes quantitats.  
2. Els compromisos pressupostaris que assumeix cada administració, amb els respectius percentatges de participació en el finançament global de les ajudes.  
3. Els compromisos en matèria de gestió de les ajudes establides en el Reial Decret 928/1995, de 9 de juny, i, de manera explícita, els mitjans i les mesures que ha d'adoptar cada administració per al correcte desenvolupament d'aquest, especialment la coordinació de les organitzacions i unitats administratives responsables, la informació de què han de disposar les dues administracions i també la composició i el funcionament de les comissions bilaterals.  
4. Els procediments de control i coordinació, d'acord amb els reglaments comunitaris d'aplicació, que garantisquen el compliment dels objectius del Reial Decret 928/1995, de 9 de juny.  
5. Els mecanismes de compensació financera entre les dues administracions sobre exercicis tancats, respectant el percentatge acordat de participació pressupostària per a cada any.  
6. Les clàusules de flexibilitat temporal respecte a l'execució de les mesures acordades, com també el mecanisme de redistribució de recursos no utilitzats en distintes zones i que contribuïsquen als objectius del Reial Decret 928/1995, de 9 de juny.  
Article quart. àmbit  
L'àmbit d'aplicació d'aquesta ordre per a l'any 1995 seran les zones Ramsar i ZEPA (el Parc Natural de l'Albufera, el Parc Natural del Prat de Cabanes-Torreblanca, el Parc Natural de les Salines de Santa Pola, el Parc Natural del Fondó, el Parc Natural de les Llacunes de la Mata-Torrevieja i el Parc Natural de la Marjal de Pego-Oliva).  
A les zones que disposen d'una figura de protecció, l'àmbit d'aplicació inclou el que consta en la respectiva declaració, i els objectius de les mesures que s'hi hagen d'aplicar hauran de ser conformes amb la normativa reflectida en els plans rectors d'ús i gestió. L'àmbit d'aplicació inclourà els perímetres de protecció definits en els esmentats plans rectors.  
Article cinqué. Beneficiaris  
Podran ser beneficiaris de les ajudes els titulars d'explotacions agropecuàries i els propietaris dels terrenys de les zones assenyalades en l'article anterior que es comprometen a realitzar algunes de les actuacions que constitueixen les mesures i que s'indiquen en l'article 7 d'aquesta ordre.  
Article sisé. Quantia de les ajudes  
1. Als agricultors i ramaders que es comprometen, pels períodes mínims assenyalats, a realitzar alguna de les actuacions previstes en l'article 7, se'ls podrà concedir una prima anual que serà modulada d'acord amb les hectàrees afectades per la mesura.  
2. Els imports màxims de les primes seran els fixats a l'annex II d'aquesta ordre.  
3. Quan el titular de l'explotació exercisca l'activitat com a agricultor a títol principal d'acord amb la definició de l'article 2 del Reial Decret 1.887/1991, de 30 de desembre, sobre millora de les estructures agràries, les primes previstes podran incrementar-se en un 20 per cent.  
Article seté. Actuacions objecte d'ajuda  
Seran objecte d'ajuda les següents actuacions el contingut de les quals, àmbit d'aplicació, quantia i compromisos consten en els annexos corresponents.  
1. Protecció de flora i fauna a zones humides, racionalitzant l'ús de fertilitzants i productes fitosanitaris de síntesi i el manteniment de cultius tradicionals inundats (annex I).  
2. Retirada de la producció de terres de cultiu durant almenys 20 anys (annex II).  
Article vuité. Sol·licitud i documentació  
La documentació que han de presentar les persones interessades per sol·licitar les ajudes constarà dels documents següents:  
1. En tots els casos:  
a) Sol·licitud en un model normalitzat de l'annex III.  
b) Documentació acreditativa de la propietat dels terrenys o de la titularitat de l'explotació.  
c) Localització gràfica a escala suficient per a la situació de la parcel·la.  
d) Acreditació d'estar al corrent dels pagaments davant la Seguretat Social, i del compliment de les obligacions tributàries, d'acord amb el que disposa l'Ordre de 7 de gener de 1991 de la Conselleria d'Economia i Hisenda.  
e) Imprés d'alta de tercers per a pagaments de la Generalitat Valenciana, degudament emplenat i segellat per l'entitat bancària.  
2. Persones físiques:  
- Fotocòpia del NIF o CIF.  
3. Persones jurídiques o agrupació de persones físiques:  
a) Còpia compulsada dels estatuts de l'entitat i de l'escriptura de constitució o qualsevol altre document admissible en dret que ho acredite.  
b) Certificat de l'acta on conste l'acord de sol·licitar les ajudes i el nomenament del representant de l'entitat per efectuar la gestió.  
Article nové. Lloc i termini de presentació  
Les persones interessades hauran de presentar les peticions mitjançant una instància adreçada a la Direcció General de Conservació del Medi Natural de la Conselleria de Medi Ambient, al carrer de l'Arquitecte Alfaro, núm. 39, o als serveis territorials d'aquesta:  
- Alacant, carrer de Churruca, 29.  
- Castelló de la Plana, carrer d'Herrero, 23.  
- València, carrer de Francisco Cubells, 1-3.  
El termini de presentació serà de 15 dies hàbils comptadors des de l'entrada en vigor d'aquesta ordre.  
Article deu. Comissió de valoració  
La valoració de les sol·licituds, la farà una comissió, presidida per la directora general de Conservació del Medi Natural, i formada per un representant de cada direcció territorial, un representant de la Secretaria General Administrativa i dos representants designats per la directora general de Conservació del Medi Natural entre els tècnics de la Direcció General.  
Per a la selecció de les sol·licituds es tindran en compte els criteris de priorització següents:  
- interés ambiental de cada sol·licitud  
- superfície afectada  
- ser agricultor a títol principal  
Article onze. Forma i termini de concessió  
Les sol·licituds presentades en el termini que complisquen els requisits exigits, seran avaluades per la comissió constituïda a l'efecte, la qual elaborarà la proposta de resolució, que contindrà les propostes elegides i l'import de les ajudes. La resolució definitiva dictada pel conseller serà publicada en el Diari Oficial de la Generalitat Valenciana i notificada a les persones interessades.  
Contra aquesta resolució podrà interposar-se un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de la publicació en el Diari Oficial de la Generalitat Valenciana, tot això d'acord amb el que disposen els articles 58 i següents de la Llei de la Jurisdicció Contenciosa Administrativa, de 26 de desembre de 1956, després de comunicar el fet a la Conselleria d'Agricultura i Medi Ambient, segons el que disposa l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27 de novembre de 1992).  
Si transcorregut el termini de tres mesos des de l'acabament del termini de presentació d'instàncies, no hi ha resolució expressa, les sol·licituds es consideraran desestimades.  
Article dotze. Obligacions dels beneficiaris  
Els beneficiaris subscriuran un contracte amb la Generalitat Valenciana en el qual es farà constar l'ajuda concedida i les condicions establides en la resolució de concessió.  
Les persones beneficiàries quedaran obligades al compliment de les condicions establides d'acord amb els compromisos que comporta cadascuna de les mesures. L'incompliment d'aquestes condicions donarà lloc a l'anul·lació de la concessió o a la reducció de l'ajuda concedida i, si escau, al reintegrament de les quantitats que corresponguen.  
L'incompliment del compromís dels mínims terminis indicats a l'article 1 segons el tipus d'ajuda concedida, donarà lloc, igualment, al reintegrament de les quantitats percebudes.  
Article tretze. Pagament de les primes  
Els serveis tècnics de la Conselleria d'Agricultura i Medi Ambient efectuaran un control estacional i un seguiment tant del compliment dels compromisos corresponents a les mesures a que s'aculla cada beneficiari, com del benefici ambiental que resulte de l'aplicació d'aquestes.  
Abans de l'1 de desembre, i una vegada verificat el compliment dels compromisos de cada mesura subvencionada, els tècnics competents designats per la Secretaria General de la Conselleria de Medi Ambient emetran el corresponent certificat, únic requisit necessari perquè el beneficiari cobre les primes.  
Article catorze  
En tot allò no regulat en aquesta ordre regirà el que disposen el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana (DOGV de 17 de juliol de 1991), i el Reial Decret 2.225/1993, de 17 de desembre, pel qual s'aprova el reglament del procediment per a la concessió de subvencions públiques.  
DISPOSICIó ADDICIONAL  
ºnica  
Es faculta la directora general de Conservació del Medi Natural perquè dicte les disposicions necessàries per a l'aplicació d'aquesta ordre.  
DISPOSICIó FINAL  
   
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 12 de setembre de 1995  
La consellera d'Agricultura i Medi Ambient,  
M.ª àNGELS RAMóN-LLIN I MARTíNEZ  
ANNEX I  
Protecció de la flora i de la fauna a zones humides racionalitzant l'ús de fertilitzants i productes fitosanitaris de síntesi i el manteniment de cultius tradicionals de l'arròs  
Aquesta mesura serà aplicable al Parc de l'Albufera. Seran preferents les superfícies que conformen una unitat de gestió (tancats) i que acullen més d'una explotació. Serà representant legal el president de l'agrupació, el qual haurà de fer constar la seua capacitat de representació mitjançant un document legal específic (poder notarial).  
Podran acollir-se les explotacions que complisquen algun dels compromisos següents:  
1. Disminució d'un 10 per cent en l'ús de fertilitzants i productes fitosanitaris i substitució dels primers per adobs nitrogenats o complexos d'alliberament lent.  
2. Substitució de tractaments químics per tractaments biològics mitjançant la utilització de feromones i la utilització de tractaments d'índex toxicològic A, a fi de protegir les aus i les espècies aquàtiques.  
3. Control mecànic de males herbes, en especial amb la tècnica d'enfangada mitjançant inundacions prematures segons el calendari adequat.  
4. Manteniment del cultiu de l'arròs a zones confrontants a llacunes o substitució d'altres cultius per l'arròs.  
5. Manteniment i conservació dels elements de retenció d'aigua, com ara petits dics i comportes, a fi de mantenir el nivell freàtic de les aigües per a la inundació de la superfície de l'arrossar durant els mesos de novembre a març.  
Quantia màxima de les primes Pessetes per hectàrea  
Compromís 1 10.000  
Compromís 2 30.000  
Compromís 3 25.000  
Compromís 4 20.000  
Compromís 5 10.000  
ANNEX II  
Retirada de la producció de terres de cultiu durant almenys 20 anys  
Aquesta mesura serà aplicable a les zones humides incloses en la llista del Conveni de Ramsar (el Prat de Cabanes-Torreblanca, les salines de Santa Pola, el Fondó d'Elx-Crevillent, les llacunes de la Mata-Torrevieja i la marjal de Pego-Oliva).  
Aquesta mesura afecta els següents tipus de cultius:  
- Abandó de cultius llenyosos (vinya) a les deveses de la Mata-Torrevieja.  
- Abandó dels cultius agrícoles, especialment els hortícoles i fruiters en reg i conservació de l'espai abandonat amb tasques extensives de manteniment, permetent, si és possible, l'aprofitament racional de les pastures com a tècnica blana de conservació.  
Podran acollir-s'hi els titulars d'explotacions que complisquen els compromisos següents:  
- La rompuda de la parcel·la durant el primer any, depenent de la situació d'aquesta i de l'interés ambiental que represente aquesta pràctica.  
- La inutilització de sistemes de drenatge quan afecte l'entollament de sòls, en els casos en què aquest represente un benefici ambiental.  
- La regeneració de microrelleus a fi de restaurar la vegetació endèmica.  
Quanties màximes de les primes  
- Abandó de la vinya 50.000 PTA/ha/any  
- Abandó de fruiters i hortícoles 100.000 PTA/ha/any


Còpia Permalink ELI